b'\n_START_ARTICLE_\nSlovenska krajina (Ogrska)\n_START_PARAGRAPH_\nSlovenska krajina (mad\xc5\xbearsko: Vendvid\xc3\xa9k, Szlovenszka krajina, Szlov\xc3\xa9n krajina; tudi Slovenska okroglina) je bilo poimenovanje slovensko govore\xc4\x8dega obmo\xc4\x8dja \xc5\xbdelezne in Zalske \xc5\xbeupanije v Kraljevini Ogrski do podpisa trianonske pogodbe 4. junija 1920.\n_START_SECTION_\nSlovenska okroglina\n_START_PARAGRAPH_\nOd 10. stoletja je bilo podro\xc4\x8dje med Muro in Rabo del Kraljevine Ogrske. Ve\xc4\x8dina podro\xc4\x8dja je sodila pod (kasnej\xc5\xa1o) \xc5\xbdelezno \xc5\xbeupanijo, manj\xc5\xa1i del pa pod Zalsko \xc5\xbeupanije. Slovani so \xc5\xbeiveli v zgodovinskih pokrajinah Dobrazemlja in Belmura. V 12. stoletju je gjurski \xc5\xa1kof osnoval dekanijo T\xc3\xb3ts\xc3\xa1g v \xc5\xbdelezni \xc5\xbeupaniji (T\xc3\xb3t v mad\xc5\xbear\xc5\xa1\xc4\x8dini pomeni Slovan). V 18. stoletju se je ime poslovenilo v Szlovenszka okroglina.\n_START_SECTION_\nSlovenska krajina\n_START_PARAGRAPH_\nLeta 1777 je bila osnovana sombotelska \xc5\xa1kofija. Prvi \xc5\xa1kof J\xc3\xa1nos Szily je takrat osnoval Distrikt Vendvid\xc3\xa9k, ki so ga doma\xc4\x8dini poimenovali Slovenska krajina.\n_START_SECTION_\nZahteve po avtonomiji\n_START_PARAGRAPH_\nLeta 1918, z razpadom Avstro-Ogrske, so bili slovenski politiki v Slovenski krajini pred odlo\xc4\x8ditvijo ali naj ostanejo del novo nastale Mad\xc5\xbearske, naj ostanejo samostojni (Republika Slovenska krajina) ali pa se pridru\xc5\xbeijo novo nastali Dr\xc5\xbeavi Slovencev, Hrvatov in Srbov._NEWLINE_Mad\xc5\xbearski voditelji so bili naklonjeni \xc5\xa1iroki avtonomiji Slovenske krajine, tako je Jo\xc5\xbeef Klekl z drugimi politiki razdelal program avtonomije. Po izbruhu revolucije na Mad\xc5\xbearskem pa se je stanje povsem spremenilo. Po kratkotrajni Murski republiki (od 29. maja 1919 do 6. junija 1919) je vojska Kraljevine SHS z mednarodnim mandatom prevzela nadzor nad podro\xc4\x8djem Prekmurja._NEWLINE_Klekl je leta 1920 javno zastopal program prekmurske avtonomije zaradi gospodarskih, jezikovnih, verskih in drugih posebnosti. Neznan avtor je zapisal v uvodniku Novine: Nikdar ne pozabimo svojega programa, \xc5\xa1teri \xc5\xa1\xc4\x8de siromaka delavca, kmeta podpirati, ne pa velike kapitaliste, veri\xc5\xbenike. Nikdar ne odstopimo od svoje zahteve, \xc5\xa1tera \xc5\xa1\xc4\x8de vsem veroizpovedim, katoli\xc4\x8danom ino evangeli\xc4\x8danom zasigurati versko slobodo i nikdar za pravo ne spoznamo tisto sokolsko vzgojo \xc5\xa1tera trga vero iz srca dece. Avtonomijo\xe2\x80\xa6 Prekmurske \xc5\xbeupanije, s posebnimi predpravicami, enakopravnost, na\xc5\xa1ega doma\xc4\x8dega jezika, doke\xc4\x8d ne postane zglajeni knji\xc5\xbeevni jezik. Zahteve je odklonil beograjski parlament._NEWLINE_S podpisom trianonske pogodbe, 4. junija 1920 je devet slovenskih vasi v okolici Mono\xc5\xa1tra ostalo na Mad\xc5\xbearskem, ostale vasi Slovenske krajine pa so bile priklju\xc4\x8dene h Kraljevini Srbov, Hrvatov in Slovencev. Pokrajina med dr\xc5\xbeavno mejo in Muro je dobila ime Prekmurje, med dr\xc5\xbeavno mejo in Rabo pa Porabje.'